WICE อินออร์แกนิคโกรท
ในบรรดาหุ้นขนส่งโลจิสติกส์ บริษัท ไวส์ โลจิสติกส์ จำกัด (มหาชน) หรือ WICE น่าจะมีกำไรโดดเด่นสุด โดยงบปี 2563 โชว์กำไรโตระเบิดระเบ้อ 224.47% แตะ 201 ล้านบาท จากปี 2562 เคยทำได้แค่ 61 ล้านบาท ขณะที่รายได้เพิ่มขึ้น 79.91% อยู่ที่ 3,995 ล้านบาท
1 มี.ค. 2564

สำนักข่าวรัชดา
ในบรรดาหุ้นขนส่งโลจิสติกส์ บริษัท ไวส์ โลจิสติกส์ จำกัด (มหาชน) หรือ WICE น่าจะมีกำไรโดดเด่นสุด โดยงบปี 2563 โชว์กำไรโตระเบิดระเบ้อ 224.47% แตะ 201 ล้านบาท จากปี 2562 เคยทำได้แค่ 61 ล้านบาท ขณะที่รายได้เพิ่มขึ้น 79.91% อยู่ที่ 3,995 ล้านบาท
ทุบสถิติใหม่ทั้งในแง่รายได้และกำไร..!!
ทำให้เห็นว่า WICE เป็นหนึ่งในหุ้นที่โต้คลื่นโควิดได้ชัดเจน…
งานนี้ทำเอาผู้ถือหุ้นยิ้มแก้มปริไปตาม ๆ กัน..!!
ถ้าดูกำไรที่เกิดขึ้นของ WICE ครั้งนี้ ถือเป็นตัวอย่างของหุ้นที่โตจากอินออร์แกนิค (M&amp;A) มากกว่าออร์แกนิค หรือโตจากภายนอกมากกว่าภายในอย่างชัดเจน…
สารตั้งต้นมาจากก่อนหน้านี้ WICE เข้าไปลงทุนใน 3 บริษัทหลัก ได้แก่ WICE Logistics (Singapore) Pte.Ltd., (WICE SG) หรือชื่อเดิม Sun Express Logistics Pte. Ltd. ประเทศสิงคโปร์ ซึ่ง WICE เข้าลงทุนครั้งแรกเมื่อวันที่ 15 ส.ค. 2559 โดยเข้าซื้อหุ้น 70% มูลค่า 424.97 ล้านบาท ต่อมาเมื่อวันที่ 5 พ.ค. 2563 ซื้อหุ้นเพิ่มอีก 30% มูลค่า 120 ล้านบาท ส่งผลให้ WICE ถือหุ้นใน WICE SG 100%…
ถัดมาเป็น WICE Logistics (Hong Kong) Limited (WICE HK) หรือชื่อเดิม Universal Worldwide Transportation Limited (UWT) เป็นบริษัทที่ WICE เข้าไปลงทุนเมื่อต้นปี 2561 โดยเข้าไปถือหุ้น 80%
จากนั้นปลายปี 2561 ก็ตั้งบริษัทร่วมทุน Euroasia Total Logistics(M) Sdn Bhd ร่วมกับพันธมิตร โดย WICE ถือหุ้น 40% มูลค่าลงทุน 28 ล้านบาท
โดยในส่วนของ WICE SG และ WICE HK นั้น WICE สามารถคอนโทรลงบเข้ามาได้เลย เพราะถือหุ้นเกิน 50% ส่วน Euroasia Total Logistics(M) Sdn Bhd ก็รับรู้รายได้ตามสัดส่วนการถือหุ้น
จากการเข้าไปลงทุนใน 3 บริษัทดังกล่าว จึงทำให้ WICE โตแบบอินออร์แกนิค อย่างที่เห็น…
เพราะซื้อมาปุ๊บ บุ๊กกำไรปั๊บ..!!
ที่น่าสนใจ นอกเหนือจากการโตจากภายนอกหรือโตแบบอินออร์แกนิคแล้ว หากมองระยะกลางและยาว ก็จะเป็นการโตจากภายใน หรือโตแบบออร์แกนิคแทน เนื่องจากมีการ Synergy ธุรกิจระหว่างกัน ในอนาคต WICE สามารถใช้เครือข่ายของทั้ง 3 บริษัทมาช่วยเสริมความแข็งแกร่ง สร้างมูลค่าเพิ่มให้กับ WICE ได้อีกด้วย…
คงไม่ต่างจากยิงปืนนัดเดียวได้นกทั้งฝูงนั่นแหละ…
อีกปัจจัยเกิดจากขาของต้นทุน ซึ่ง WICE ก็ทำได้ดี…จะเห็นว่าสัดส่วนค่าใช้จ่ายขายและบริหารต่อรายได้ในปี 2563 มีสัดส่วนลดลงโดยค่าใช้จ่ายในการขายมีสัดส่วนเท่ากับ 0.81% ลดลงจากปีก่อนที่มีสัดส่วนเท่ากับ 1.54% และค่าใช้จ่ายในการบริหารมีสัดส่วนเท่ากับ 6.54% ลดลงจากปีก่อนที่มีสัดส่วนเท่ากับ 11.55%
บ่งบอกถึงการบริหารต้นทุนที่มีประสิทธิภาพเพิ่มขึ้น..!!
ส่งผลให้กำไรขั้นต้นปรับตัวสูงขึ้นอยู่ที่ 617 ล้านบาท เพิ่มขึ้น 75.29% จากปีก่อนที่มีกำไรขั้นต้นอยู่ที่ 352 ล้านบาท
ด้วยเหตุนี้จึงทำให้ WICE เป็นหนึ่งในไม่กี่บริษัทที่ทำผลงานเข้าตากรรมการท่ามกลางวิกฤตโควิด…
แถมยังใจดี แจกปันผลอีก 14 สตางค์ โดยจะขึ้นเครื่องหมาย XD วันที่ 6 พ.ค.นี้
อ้อ…ที่เห็นราคาหุ้น WICE ร่วง 2 วันติด สวนทางงบที่ออกมาโตกระฉูดนั้น ไม่มีอะไรมาก แค่ Sell on Fact ก็เท่านั้น…
อย่าเพิ่งตกใจ ขายหมูไปซะก่อนล่ะ…เดี๋ยวจะหาว่าไม่เตือน
…อิ อิ อิ…